钦定古今图书集成/明伦汇编/氏族典/第191卷 > 萧拜住
## 钦定古今图书集成/明伦汇编/氏族典/第191卷 > 萧拜住

按《元史萧拜住传》：“拜住，契丹石抹氏也。曾祖丑奴，仕
金为古北口屯戍千户。国兵南下，遣使纳降，擢檀顺
昌平万户，卒于官。弟老瓦，始以杨城渔寨来降，为丑
奴充质子，袭檀州，死焉。丑奴子青山，从伯颜平宋，还
授湖北提刑按察使。青山子哈剌帖木儿，少事裕宗
于东宫，典宿卫，仕为檀州知州。拜住乃哈剌帖木儿”
之子也。尝从成宗北征，为礼部郎中，出知中山府，以
忧去官。武宗即位，起复为中书左司郎中，出为河间
路总管。召为户部尚书，遂拜御史中丞。皇庆元年，迁
陕西行中书省右丞。延祐三年，进中书平章政事。英
宗即位之十有九日，右丞相铁术迭儿怨拜住在省
中，牵制其所为，又发其奸赃专制等事，遂请依皇太
后旨，并前御史中丞杨朵儿只皆杀之。